Alueiden komitean päätöslauselma aiheesta "Tavaroiden vapaan liikkumisen esteet sisämarkkinoilla" CdR 38/97 fin



Virallinen lehti nro C 244 , 11/08/1997 s. 0061



Alueiden komitean päätöslauselma aiheesta "Tavaroiden vapaan liikkumisen esteet sisämarkkinoilla" (97/C 244/13) ALUEIDEN KOMITEA, joka ottaa huomioon työvaliokuntansa 15. tammikuuta 1997 tekemän päätöksen antaa valiokunta 3:n tehtäväksi laatia sisäisten työselkkausten vaikutusta tavaroiden vapaaseen liikkuvuuteen sisämarkkinoilla koskeva päätöslauselma, ottaa huomioon valiokunta 3:n 10. huhtikuuta 1997 hyväksymän päätöslauselmaluonnoksen (esittelijät: Eduardo Zaplana ja Miguel Sanz Sesma), sekä katsoo, että tavaroiden vapaa liikkuvuus on Euroopan yhtenäismarkkinoiden perustamisen perusperiaate kuten Euroopan yhteisön perustamissopimuksen 3 artiklassa on säädetty, sekä katsoo, että tietyt jäsenvaltioiden sisäiset sosiaaliset selkkaukset saattavat käytännössä estää perussopimuksissa taattujen vapauksien harjoittamisen ja aiheuttaa näin muille yhteisön valtioille taloudellista vahinkoa varsinkin tavaran kuljetusalalla, sekä katsoo, että naapurivaltioiden sisäisillä konflikteilla on vaikutusta erityisesti Euroopan unionin äärialueisiin ja eteläisiin alueisiin, sillä näiltä alueilta peräisin olevien tuotteiden on kuljettava naapurivaltioiden läpi päästäkseen muun Euroopan markkinoille, sekä katsoo, että jäsenvaltiot ovat vastuussa yhteisölainsäädännön täytäntöönpanosta omalla alueellaan ja että komission tulee valvoa kyseisen lainsäädännön tehokasta noudattamista ja täytäntöönpanoa koko Euroopan unionin alueella ja ryhtyä tarvittaessa toimiin jäsenvaltioiden rikottua yhteisön periaatteita, sekä katsoo, että kyseisten valtioiden toimielimet rikkovat yhteisölainsäädäntöä sekä omalla toiminnallaan että julkisen vallan toimettomuudella kansalaisten loukatessa yhteisösäännöksiä, varsinkin kun loukkaus kohdistuu suoraan kyseisen valtion alueella kauttakulkumatkalla olevaan toisen valtion kansalaiseen, sekä katsoo, että ongelman eurooppalaisen ja alueellisen ulottuvuuden vuoksi alueiden komitean on syytä ottaa asiaan kantaa, hyväksyi 11. ja 12. kesäkuuta 1997 pitämässään 18. täysistunnossa (kesäkuun 12. päivän kokouksessa) seuraavan päätöslauselman. Alueiden komitea1. Pyytää jäsenvaltioilta yhteisölainsäädännön täytäntöönpanoa sen kaikilta osin ja sen tehokasta noudattamista etenkin puheena olevan tavaroiden vapaan liikkumisen periaatteen osalta. 2. Kehottaa komissiota valvomaan äärimmäisen tarkasti tavaroiden vapaata liikkumista koskevan yhteisölainsäädännön täytäntöönpanoa jäsenvaltioissa ja käynnistämään rikkomustapauksia varten luodut oikeusmekanismit välittömästi. 3. Pyytää jäsenvaltioita ryhtymään ripeästi toimenpiteisiin, milloin tavaroiden vapaan liikkumisen periaatteen rikkomisesta kyseisen jäsenvaltion alueella aiheutuu taloudellisia menetyksiä. 4. Ehdottaa, että laadittaisiin strategioita, joiden avulla voidaan tarjota vaihtoehtoista kuljetusta työselkkausten tai luonnonolojen aiheuttamissa hätätapauksissa. 5. Edellyttää jäsenvaltioiden päättäjiltä keskusteluhalukkuutta, jotta kuljetusalan työoloista ja taloudellisista ehdoista voidaan päättää ilman työtaisteluja. 6. Pyytää, että tartutaan toimiin, jottei tavaroiden vapaan liikkuvuuden rajoittamaton säilyttäminen aiheuta lisärasituksia liikenteen vaivaamalle väestölle. Bryssel, 12. kesäkuuta 1997. Alueiden komitean puheenjohtaja Pasqual MARAGALL i MIRA